《寿宣国李公》
明代·陶安

月当秋九属阳数，悬弧佳辰值初度。欣从真龙飞上淮，五岳生灵共环睹。

神化见田随跃渊，轰雷掣电开风烟。长江浪阔竟飞渡，甘雨洒遍东南天。

辅佐圣皇开九有，净扫搀抢扳北斗。或行拓境仗节钺，或任经邦陈可否。

建都控临佳丽地，沙堤火城崇势位。十年黄閤尚清高，吴楚峰峦挹苍翠。

河山带砺誓始终，金书铁劵昭全功。股肱元首重今昔，奚特殿陛誇孤忠。

开国承家华第宅，厚锡珍馐列瑶席。兽炉青袅水沉香，琼卮红泻流霞液。

尝闻大椿奇论自庄周，八千岁为春，八千岁为秋，愿公永与椿相侔。

又闻瑶池有桃仙，所植三千年开花，三千年结实，愿公此桃频得食。

更愿夙兴夜寐事一人，启土臣邻鱼水亲。谟明迪德并尧舜，天下仁寿同享熙熙春。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。